Úvod

Zmena klímy je rozhodujúcou výzvou pre našu generáciu a EÚ bola na čele rokovaní o mnohostrannom rámci s cieľom reagovať na túto globálnu výzvu. Diplomacia EÚ zohrala v roku 2015 vedúcu úlohu pri sprostredkovaní historickej a globálnej Parížskej dohody o zmene klímy. 195 krajín sa vtedy dohodlo na jednoduchom cieli: zanechať budúcim generáciám zdravšiu planétu a prosperujúcejšie, modernejšie a spravodlivejšie spoločnosti. Vďaka systému OSN sa po prvýkrát podarilo, aby sa všetky krajiny zaviazali obmedziť svoje emisie skleníkových plynov. Všetci najväčší producenti emisií na svete sa teraz stotožňujú s týmito cieľmi vrátane Číny, na ktorú pripadá viac ako štvrtina celosvetových emisií. Parížskou dohodou o zmene klímy sa stanovuje cieľ udržať zvýšenie priemernej globálnej teploty výrazne pod hodnotou 2° C a zároveň obmedziť jej nárast na 1,5° C. Dohoda zaväzuje strany k zodpovednosti prostredníctvom spoľahlivého systému transparentnosti, ktorým sa bude sledovať pokrok strán pri plnení ich príspevkov. Zároveň sa od nich vyžaduje, aby každých päť rokov zvýšili úroveň ambícií svojich príspevkov, zohľadňujúc pritom najnovšie vedecké poznatky.

Pokiaľ ide o EÚ, konala rýchlo a rozhodne s cieľom uskutočniť kroky, ktorými by sa potvrdili záväzky prijaté v rámci Parížskej dohody. Na začiatku funkčného obdobia tejto Komisie pred takmer piatimi rokmi predseda Juncker stanovil jasnú prioritu v boji proti zmene klímy – vytvorenie odolnej európskej energetickej únie s výhľadovou politikou v oblasti zmeny klímy s cieľom dosiahnuť riadny a spravodlivý prechod na moderné, klimaticky neutrálne a konkurencieschopné hospodárstvo a zároveň vytvoriť príležitosti pre nové pracovné miesta a udržateľný rast. Opatrenia v oblasti klímy majú zásadný význam, pokiaľ ide o dosiahnutie všetkých 17 cieľov udržateľného rozvoja.

Výsledkom tejto politiky je, že EÚ je nateraz jedinou veľkou svetovou ekonomikou, ktorá plne premietla kroky na splnenie svojich záväzkov z Parížskej dohody do legislatívy, pričom v rámci prípravy na klimaticky neutrálne hospodárstvo do roku 2030 vyvinie snahu znížiť svoje emisie skleníkových plynov o minimálne 40 %.

EÚ má dnes zavedený pravdepodobne najkomplexnejší a najambicióznejší legislatívny rámec, podporený dlhodobým demokratickým procesom v rámci EÚ, ako aj inkluzívnym procesom rozhodovania. Úspešne prechádza na klimaticky neutrálne hospodárstvo – v období 1990 až 2017 emisie skleníkových plynov v EÚ klesli o 23 %, zatiaľ čo hospodárstvo EÚ zaznamenalo nárast o 58 %. Keďže naši medzinárodní partneri zintenzívňujú svoje vlastné úsilie o prechod na klimaticky neutrálne hospodárstvo, záujem o model EÚ a jej politiky narastá, čo vytvára jedinečný priestor na hospodársku diplomaciu a spoluprácu v oblasti politiky.

Napriek zmenám v politike, ku ktorým došlo v dôsledku vnútroštátnych politických cyklov, a to najmä v Spojených štátoch, je globálna podpora Parížskej dohody aj naďalej silná, pričom ju s výnimkou jednej podporujú všetky hlavné ekonomiky sveta. Je však jasné, že globálna transformácia potrebná na dosiahnutie cieľov Parížskej dohody neprebieha dostatočne rýchlo. Najnovšie vedecké správy, a najmä osobitná správa Medzivládneho panelu o zmene klímy (IPCC) o vplyve globálneho otepľovania o 1,5 °C, potvrdzujú, že prvé kolo príspevkov strán k Parížskej dohode nestačí na splnenie cieľov dohody. Výsledkom tohto vývoja sú rastúce obavy verejnosti a občania požadujú ambicióznejšie a rozhodnejšie opatrenia v oblasti zmeny klímy, čo sa potvrdilo v nedávnych európskych voľbách a prieskume Eurobarometra o zmene klímy.

Na pozadí týchto udalosti Generálny tajomník Organizácie Spojených národov António Guterres usporiada samit o opatreniach v oblasti klímy, ktorý sa bude konať v New Yorku 23. septembra 2019, teda deň pred zasadaním Valného zhromaždenia OSN. Po ňom bude 24. a 25. septembra nasledovať samit OSN o cieľoch udržateľného rozvoja.

Cieľom samitu o opatreniach v oblasti klímy je zvýšiť ambície v oblasti klímy a urýchliť vykonávanie Parížskej dohody. Zámerom je najmä podporiť strany, aby zvýšili úroveň ambícií svojich aktuálnych príspevkov na znižovanie emisií a včas predložili dlhodobé stratégie pre zasadnutie konferencie zmluvných strán Parížskej dohody, ktoré sa bude konať koncom roka 2020. Samit bude pre hlavy štátov a predsedov vlád významnou príležitosťou, aby predstavili svoje plány na zvýšenie ambícií a doterajší pokrok, a rovnako aj pre orgány nižšej úrovne štátnej správy, podniky, verejné a súkromné financie a občiansku spoločnosť, aby vyslali silné trhové a politické signály a tým dodali impulz na dosiahnutie čo najlepších výsledkov. Generálny tajomník Organizácie Spojených národov António Guterres vyzval všetky hlavy štátov a predsedov vlád, aby sa zúčastnili na samite a zároveň zdôraznil: „Pripravte si plán, nie prejav“.

Európska únia, ktorá je odhodlaná zintenzívniť ambície v oblasti klímy

EÚ a jej členské štáty sa v súlade so svojím záväzkom, ktorým je prijať multilaterálne opatrenia založené na vedeckých poznatkoch, aktívne pripravujú na to, že začiatkom roka 2020 odsúhlasia a oznámia dlhodobú stratégiu EÚ, ktorej cieľom je dosiahnuť klimatickú neutralitu do roku 2050. V Parížskej dohode sa stanovilo, že sa od všetkých zúčastnených vlád do roku 2020 očakáva predloženie takýchto stratégií. Európska komisia už v novembri 2018 v rámci prípravy dlhodobej stratégie EÚ reagovala na žiadosť Európskej rady oznámením s názvom „Čistá planéta pre všetkých“, aby takto umožnila všetkým členským štátom EÚ analyzovať túto víziu a stotožniť sa s ňou. Táto téma bola v poslednom roku predmetom intenzívnej demokratickej diskusie na európskej, národnej a miestnej úrovni. Okrem úrovne EÚ sú členské štáty EÚ rovnako povinné vypracovať aj vlastné národné dlhodobé stratégie v súlade s nariadením o riadení energetickej únie.

Prevažná väčšina členských štátov EÚ už podporila cieľ EÚ, ktorým je dosiahnuť klimatickú neutralitu do roku 2050, a prebiehajú ďalšie diskusie s cieľom dospieť ku konsenzu v nasledujúcich mesiacoch. Európska rada vyzvala Radu a Komisiu, aby pokročili v práci na podmienkach, stimuloch a podpornom rámci, ktoré sa majú zaviesť s cieľom zabezpečiť prechod na klimaticky neutrálnu EÚ. Európska rada dokončí svoje usmernenia do konca roka s cieľom predložiť začiatkom roka 2020 dlhodobú stratégiu EÚ k Rámcovému dohovoru Organizácie Spojených národov o zmene klímy (UNFCCC). Rovnako vyzvala Európsku investičnú banku, aby zintenzívnila svoje činnosti na podporu opatrení v oblasti klímy. Európsky parlament, Európsky hospodársky a sociálny výbor a Výbor regiónov už podporili cieľ klimatickej neutrality do roku 2050.

Dosiahnutie klimatickej neutrality do roku 2050, čo je ambicióznejší cieľ než je postup stanovený v osobitnej správe Medzivládneho panelu o zmene klímy týkajúcej sa vplyvu globálneho otepľovania o 1,5 °C, je pre EÚ výzvou v oblasti investícií a modernizácie, ako aj veľkou príležitosťou získať konkurenčnú výhodu „prvého ťahu“, vytvoriť nové pracovné miesta a zvýšiť životnú úroveň občanov. Plnenie menej ambiciózneho plánu by znamenalo popretie našich dlhodobých ambícii v oblasti klímy a premárnenie ekonomických príležitosti pre EÚ.

Rozpočet Európskej únie má zásadný význam pre uskutočnenie našich ambícií v oblasti klímy. Európska komisia navrhla rozpočet EÚ vo výške viac ako 1 bilión EUR na obdobie 2021 – 2027, ktorý je aktuálne predmetom rokovaní. Európska komisia navrhla, aby sa minimálne 25 % výdavkov EÚ použilo na zmiernenie zmeny klímy a adaptáciu na ňu vrátane rozpočtu Európskej únie na medzinárodnú a rozvojovú spoluprácu. Budúci rozpočet bude teda stimulovať opatrenia, ktoré neškodia klíme, a to vo všetkých oblastiach politiky, a bude podliehať kontrolám s cieľom zabezpečiť, aby sa nefinancovali investície, ktoré nie sú v súlade s prechodom na klimatickú neutralitu. Programom Horizont Európa sa upraví smerovanie európskeho výskumu a inovácií, pričom jadrom budú opatrenia v oblasti klímy. Program InvestEU, Nástroj na prepájanie Európy a všetky naše kohézne fondy a fondy EÚ pre rozvoj vidieka budú k dispozícii, aby poskytovali stimuly pre infraštruktúru a produktívne investície, ktoré potrebujeme v celej EÚ.